Hege Riise

Hege Riise (født 18. juli 1969 i Lørenskog) er en norsk tidligere fotballspiller som siden august 2022 er trener for det norske landslaget i fotball for kvinner.Riise er (pr. juli 2022) den norske landslagsspilleren, uansett kjønn, med flest A-landskamper. Hun har tilsammen spilt 188 landskamper og scoret 58 mål. Hun ble kåret til VMs beste spiller i 1995.


== Spillerkarriere ==


=== Tidlige år ===
Hege Riise begynte å spille fotball da hun var seks år gammel. Da spilte hun sammen med et guttelag i flere år, men etter hvert som hun ble eldre måtte hun gå over til et jentelag og byttet derfor som 14-åring. Da hun var 14–15 år ble hun med på kretslaget. Hun debuterte for Setskog/Høland i den øverste divisjonen i fotball for kvinner i 1989. Riise ble sitt lags toppscorer det året med tolv mål. I 1990 debuterte hun på landslaget, den 23. juli, da Norge slo Canada 2-0 i Winnipeg. Riise var også med på de to påfølgende kampene i Winnipeg, mot USA. Hun scoret sitt første landslagsmål i den andre kampen mot USA, da Norge tapte 2-4. I serien ble hun nest best på toppscorerlisten, to mål bak tyske Petra Bartelmann som spilte for Asker.
Riise ble tatt ut til VM i 1991, det første offisielle, der hun var med på å vinne sølv. Hun spilte alle kampene, og fikk notert seg ett mål, mot New Zealand. I 1992 greide hun og klubblaget å komme på andreplass i serien, etter at de året før hadde en fjerdeplass. Før det var femteplass klubbens beste plassering. Senere samme år greide Setskog/Høland å slå Asker 3-0 i NM-finalen, der Riise scoret 2-0-målet.
I 1993 ble Hege Riise med til EM i Italia. Hun ble byttet inn i semifinalen mot Danmark, men spilte hele finalen. Mesterskapet hadde på det daværende tidspunktet bare semifinale og finale. De to kampene og en treningskamp mot Sverige var de eneste tre kampene Riise spilte på landslaget det året. Hun hadde også få mål i serien, og det kan ha dreid seg om en skade som satte henne tilbake. I 1994 var Riise tilbake på landslag og klubblag igjen.


=== Internasjonal karriere ===
Hege Riise deltok i VM i fotball for kvinner 1995. Her scoret hun mål i samtlige kamper bortsett fra semifinalen mot USA. Hun ble ikke toppscorer (det ble Ann Kristin Aarønes), men vant Adidas-gullballen. Hun ble turneringens nest mestscorende i tillegg. Riise scoret turneringens nest siste mål da Norge slo Tyskland 2-0.
Riise fikk internasjonal oppmerksomhet, og ble en av flere norske spillere som ble tilbudt plass i den profesjonelle japanske ligaen. Hun ble i Nikko i to år sammen med flere landslagskollegaer. Etter at den japanske ligaen gikk sammen i 1998, flyttet hun tilbake til Norge og Setskog-Høland, der hun spilte i to sesonger. Deretter meldte Riise overgang til Asker foran 2000-sesongen, og hjalp laget til å vinne cupen. Samme år, og med noe mer oppmerksomhet, var Hege Riise med på å vinne OL-gull med landslaget. Hege Riise spilte samtlige kamper, inkludert finalen. Riise fikk tilbud om plass i den nystartede amerikanske proffserien WUSA, der hun ble i Carolina Courage i tre år. I 2002 ble hun mester i USA, etter å ha vunnet både grunnserien og cupen med Caroline Courage. Riise ble også nominert til årets spillerI 2003 ble hun kåret til tidenes beste norske kvinnelige fotballspiller. I 2004 ble hun tildelt Kniksens hederspris.Riise kom tilbake til Norge og fortsatte å spille etter at WUSA ble nedlagt, da for Team Strømmen. 28. oktober 2006 spilte hun sin siste kamp på toppnivå i en alder av 37 år.
På Idrettsgallaen 2016 ble hun tildelt Idrettsgallaens hederspris.


== Trenerkarriere ==


=== Team Strømmen (2004–2008) ===
Fra og med 2004-sesongen ble Riise spillende assistenttrener for Team Strømmen i Toppserien. Etter 2006-sesongen la hun skoene på hylla, og tok over som hovedtrener i Team Strømmen etter at Janne Jansson ga seg.Under Riises ledelse tok laget en 5.-plass i 2007, før de tok sølv i Toppserien 2008. Team Strømmen kom også til cupfinale i 2008, hvor de måtte gi tapt for Røa.


=== USA (2009–2011) ===
I januar 2009 ble Riise ansatt som assistenttreneren til Pia Sundhage for USAs kvinnelandslag. De ledet USA til VM-finale i 2011, hvor det ble tap mot Japan på straffesparkkonkurranse.


=== LSK Kvinner (2011–2020) ===
I 2012 kom hun tilbake til Norge og ble sportssjef og assistenttrener for LSK Kvinner, klubben hun tidligere hadde spilt og vært trener for under navnene Setskog/Høland og Team Strømmen. I 2012 var hun med på å sikre klubbens første seriegull noensinne.
Før 2017-sesongen sluttet Monica Knudsen som hovedtrener, og Riise tok over hovedansvaret. I sin første sesong som hovedtrener ledet hun laget til nok et seriegull, og ble kåret til årets trener i Toppserien. I 2018 og 2019 ble det både seriegull og cupgull, begge sesongene ble hun kåret til årets trener i Toppserien. Etter 2020-sesongen ga hun seg som trener i LSK Kvinner. I løpet at hennes ni år i klubben, tok de syv seriegull og fem cupgull og etablerte seg som stormakten i norsk fotball på kvinnesiden.Riise ble i 2020 nominert til årets trener på kvinnesiden i internasjonal fotball av FIFA, under prisutdelingen The Best FIFA Football Awards.


=== England og Storbritannia (2021) ===
Hun ble 19. januar 2021 ny hovedtrener for Englands kvinnelandslag. Jobben var en kontrakt frem til sommeren, før Sarina Wiegman skulle overta landslaget permanent. Det innebar også at Riise ledet Storbritannias kvinnelandslag under Sommer-OL 2020. Hun tok laget til kvartfinalen i OL, og Storbritannia var to minutter fra en historisk OL-semifinale, men Australia utlignet på overtid og vant 4-3 etter ekstraomganger.


=== Norge J19 (2021–2022) ===
Samtidig som det ble kjent at Riise skulle bli trener for England, bekreftet NFF at hun var ansatt som trener for det det norske J19-landslaget, gjeldende fra høsten 2021.  Hun ledet laget til sølv i U19-EM 2022.


=== Norge (2022–) ===
3. august 2022 ble hun offentliggjort som ny landslagstrener i fotball for kvinner, etter Martin Sjögren. Sjögren sluttet som trener etter et mislykket EM i 2022.


== Meritter ==


=== Som spiller ===
Norges landslag

VM for kvinner
Gull: 1995
Sølv: 1991
Olympiske leker
Gull: 2000
Bronse: 1996
EM for kvinner
Gull: 1993
Sølv: 1991Setskog/Høland

Norgesmesterskapet:
Gull: 1992Nikko Securities

Seriespill
Gull: 1996 og 1997
Cup
Gull: 1996Asker

Toppserien
Sølv: 2000
Norgesmesterskapet
Gull: 2000Carolina Courage

Seriespill
Gull: 2002
Cup
Gull: 2002Team Strømmen

Toppserien
Sølv: 2005


=== Som trener ===
USAs landslag (assistenttrener)

VM for kvinner
Sølv: 2011LSK Kvinner

Toppserien
Gull: 2016, 2017, 2018, 2019
Norgesmesterskapet
Gull: 2016, 2018, 2019Norge J19

U19-EM for kvinner
Sølv: 2022


=== Utmerkelser ===
UEFA Golden Player 1993
Årets Kniksen i 1995.
Kåret til Norges beste kvinnelige spiller noensinne i 2003.
Gullklokka for å ha spilt 25 landskamper i 2003.
Kniksens Hederspris i 2004
Årets trener i Toppserien: 2017, 2018, 2019
Nominert årets trener i kvinnefotballen under The Best FIFA Football Awards: 2019/2020


== Referanser ==


== Eksterne lenker ==
(en) Hege Riise på Internet Movie Database 
(en) Hege Riise – Olympedia 
(en) Hege Riise – Sports-Reference (OL-resultater – arkivert) 
(en) Hege Riise – FIFA 
(en) Hege Riise – Soccerway 
(no) Hege Riise – Norges Fotballforbund 
(de) Hege Riise – Soccerdonna 
(en) Hege Riise – FBref 
(en) Hege Riise – worldfootball.net